Jelaskan Sejarah dari Dubai dalam bahasa jawa

Sekedhik ingkang mengertosi babagan budaya pra-Islam ing sisih kidul wetan  jazirah Arab, kejawi kathah kutha kuna wonten ing wewengkon kasebat ingkang dados pusat dagang ing antawisipun donya Wetan lan donya Kulon. Tirahan saking rawa mangrove kuno, ingkang yuswanipun 7.000 tahun, kapanggihaken nalika pambangunan jalur selokan sangandhaping lemah caket kaliyan Dubai Internet City. Wewengkon menika dipuntutupi pasir kirang langkung 5.000 saksampunipun garis pantai mundur saking dharatan, dados perangan saking garis pantai kutha samenika. Saderengipun Islam, tiyang-tiyang wonten ing wewengkon menika paring sesembahan dhumateng Bajir (utawi Bajar). Kamaharajan Bizantium lan Sassaniyah gadhah kuwasa ingkang ageng ing kala menika, kanthi Sassaniyah ingkang gadhah kuwasa ing sapérangan ageng wewengkon. Saksampunipun panyebaran Islam wonten ing papan kasebat, Khalifah Umayyah, saking donya Islam sisih wetan miyaraken wewengkonipun dhumateng kidul-wetan Arabia lan kasil saged ngalahaken Sassaniyah. Penggalian ingkang dipunlampahi dening Dubai Museum wonten ing wewengkon Al-Jumayra (Jumeirah) ngleresaken wontenipun sapérangan artefak saking periode Umayyah. Sebatan Dubai ingkang sepisan dipuncatheh inggih menika wonten ing taun 1095 wonten ing "Book of Geography" dening ahli geografi Andalusia-Arab Abu Abdullah al-Bakri. Pedagang permata Venesia Gaspero Balbi rawuh ing wewengkon menika ing taun 1580 lan nyebataken Dubai (Dibei)  permatanipun. Cathetan ingkang damel dokumentasi kutha Dubai menika medal saksampunipun 1799.

Wonten ing wiwitanipun abad ingkang kaping 19, klan Al Abu Falasa (Dinasti Al-Falasi) saking klan Bani Yas madegaken Dubai, ingkang dados perangan saking Abu Dhabi dumugi taun 1833. Tanggal 8 Januari 1820, sheikh Dubai lan sheikh sanesipun ing wewengkon menika paring tapak asma dhumateng "Prajanjen Damai Maritim Umum" kaliyan pamarentah Britania. Ananging, ing taun 1833, dinasti Al Maktoum (ingkang ugi keturunan Dinasti Al-Falasi) saking suku Bani Yas nilar pamukiman Abu Dhabi lan mendhet ailh Dubai saking klan Abu Falasa tanpa paring perlawanan. Dubai menika wonten ing sangandhaping perlindungan Britania Raya dening "Prajanjen Eksklusif" ing taun 1892, kanthi sarujuk perlindungan Dubai dhumateng serangan menapa kemawon saking Kamaharajan Ottoman. Kalih marabaya nyerang kutha menika ing saktengahing taun 1800-an. Ingkang sepisan, ing taun 1841, satunggaling epidemi cacar menika medal wonten ing pamukiman Bur Dubai, ingkang meksa penduduk pindhah dhateng wetan wonten ing Deira. Salajengipun wonten ing taun 1894, wonten kobongan ing Deira, ingkang damel angus kathah griya. Ananging, papan geografis kutha menika tansah narik pedagang lan tiyang ingkang sadean saking sedaya wewengkon kasebat. Emir Dubai narik pedagang asing lan mandhapaken pajak dagang, ingkang narik dagang saking Sharjah lan Bandar Lengeh, ingkang kalebet hubungan dagang utama wonten ing mangsa kasebat.

Caketipun geografi Dubai kaliyan India ndadosaken minangka papan ingkang wigati. Kutha Dubai menika pelabuhan dagang asing wigati, mliginipun saking India, kathah ing antawisipun menika manggen wonten ing kutha kasebat. Dubai menika dipunmangertosi amargi ekspor permata dumugi 1930-an. Ananging, industri permata Dubai menika nglampahi dampak saking Perang Donya I, lajeng Depresi Besar ing taun 1920-an. Menika ndadosaken kutha menika nglampahi migrasi masal penduduk ing bagian sanès saking Teluk Persia. Wiwit saking madegipun, Dubai menika wonten prekawis kaliyan Abu Dhabi. Ing taun 1947, sengketa wates ing antawisipun Dubai lan Abu Dhabi wonten ing sektor ler wates resminipun, ewah dados perang kalih emirat kasebat. Arbitrasi dening Britania lan pambangunan pager ingkang mbentang dhateng kidul-wetan saking pantai ing Ras Hassian ingkang ngasilaken mandegipun tembak-tembakan. Ananging, sengketa bab wates kekalih emirat menika kalajengaken saksampunipun ndamel UEA ing taun 1979 prajanjen formal kalampahan ingkang mungkasi tembak-tembakan lan sengketa bab wates kalih pihak emirat. Listrik, telepon ln bandar udara dipunmadegaken wonten ing Dubai nalika taun 1950-an, nalika Britania mindhah kantor administratif lokalipun saking Sharjah dhumateng Dubai. Ing taun 1966 kutha menika gabung kaliyan nagari Qatar ingkang nembe mardhika kanggé netepaken satuan arta ingkang enggal, Riyal Qatar/Dubai, saksampunipun deflasi rupee Teluk. Minyak kapanggihaken wonten ing Dubai ing taun ingkang sami, saksampunipun lajeng kutha kasebat paring konsesi dhumaten perusahaan minyak internasional. Panggihan minyak menika mbeta Dubai dhumateng mlebetipun para pekerja asing kanthi jumlah ingkang ageng, mliginipun saking India lan Pakistan. Menika ndadosaken populasi kutha wiwit saking taun 1968 dumugi 1975 mundhak dados 300%, dening sapérangan prakiraan.

Tanggal 2 Desember 1971 Dubai, sareng kaliyan Abu Dhabi lan gangsal emirat sanesipun, ndhapuk Uni Emirat Arab saksampunipun tilas pelindung Britania nilaraken Teluk Persia tahun 1971. Tahun 1973, Dubai menika ndherek gabung kaliyan emirat sanesipun kanggé ngginakaken arta tunggal: Dirham UEA. Tahun 1970-an, Dubai lajeng ngrembaka saking pendapatan ingkang asalipun saking lenga lan dagang, malah saksampunipun kutha menika pikantuk imigran Lebanon ingkang ngungsi saking perang sipil wonten ing Lebanon. Zona Bebas Jebel Ali, kaperang saking pelabuhan Jebel Ali (dipunandharaken minangka pelabuhan damelan ingkang paling ageng wonten ing donya) dipunmadegaken tahun 1979, ingkang nyawisaken impor buruh lan kapital ekspor boten winares dhumateng perusahaan asing.

Perang Teluk Persia 1990 menika paring dampak ingkang ageng dhumateng kutha menika. Kanthi ekonomi, bank wonten Dubai menika nglampahi penarikan dana ingkang radi ageng amargi kondisi politik boten tamtu ing wewengkon kasebat. Sedangunipun 1990-an, kathah komunitas dagang asing - sepisan saking Kuwait, sedangunipun Perang Teluk, lan lajeng saking Bahrain, sedangunipun wonten rusuh Syiah — lajeng mindhahaken bisnis dhateng Dubai. Dubai nyiapaken pangkalan kanggé ngisi bahan bakar kanggé pasukan sekutu wonten ing zona bebas Jebel Ali sedangunipun Perang Teluk Persia, lan malih sedangunipun Invasi Irak 2003. Tambahan ingkang ageng bab regi lenga saksampunipun Perang Teluk Persia meksa Dubai lajeng fokus ing bab perdagangan bebas lan pariwisata. Suksesipun zona bebas Jebel Ali ngeparengaken kutha menika ngginakaken modelipun kanggé mbangun kumpulan zona bebas enggal, kadosdene Dubai Internet City, Dubai Media City lan Dubai Maritime City. Pambangunan Burj Al Arab, hotel madeg kanthi bebas paling ageng wonten ing donya, ugi pambangunan papan kanggé mapan ingkang enggal, ugi dipunginakaken kanggé masaraken Dubai wonten ing bidang pariwisata. Wiwit saking 2002, kutha menika mindhak ing bab investasi real estat pribadi kanggé ndhapuk malih langit-langit Dubai kanthi proyek kadosdene The Palm Islands, The World Islands lan Burj Dubai. Ananging tuwuhing ekonomi ingkang kiyat ing sapérangan taun pungkasan menika dipunsebabaken dening nilai inflasi ingkang mindhak (11.2% ing tahun 2007 nalika dipunetang dhumateng Indeks Harga Konsumen) ingkang kagabungaken kaliyan regi sewa kantor lan pamukiman ingkang kathah, ingkag damel minggahipun substansial beaya kanggé urip tiyang ingkang ngginakaken.